Vermiste SA jagter: DNS-uitslae bekendScott van Zyl (Foto: Verskaf) DNS-toetse het bevestig die menslike oorskot wat binne twee krokodille gevind is, is dié van die Suid-Afrikaanse beroepsjagter, Scott van Zyl, wat op 7 April vermis geraak het. Oudkol. Sakkie Louwrens, direkteur van die Heritage Protection Group (HPG) wat met die soektog gehelp het, het met toestemming van Van Zyl se vrou, Suré, aan Maroela Media gesê die DNS van die menslike oorskot is positief met Van Zyl verbind. Maroela Media het vroeër berig Van Zyl was saam met ŉ groep buitelandse jagters in Zimbabwe vir een van sy gereelde jaguitstappies. Een van sy honde het spoorloos verdwyn en hy het na die hond gaan soek. Hy het nooit na die kamp teruggekeer nie. ŉ Grootskaalse soektog is van stapel gestuur en reddingspanne het meer as ŉ week lank onverpoos na Van Zyl gesoek. Van Zyl se spore het op ’n sandwal van die Limpoporivier doodgeloop en dit is ook hier waar die Zimbabwiese polisie twee krokodille verlede week doodgeskiet het. Menslike oorskot wat binne die krokodille gevind is, is weggestuur vir DNS-toetse om te bevestig dat dit Van Zyl s’n is. ŉ Derde krokodil is later ook doodgeskiet en ŉ skoen soortgelyk aan dié wat Van Zyl gedra het toe hy vermis geraak het, is binne die dier gevind. Lees die vorige berigte oor Scott van Zyl op Maroela Media.